CELEX: 32016D1887
Language: da
Date: 2016-10-24 00:00:00
Title: Kommissionens gennemførelsesafgørelse (EU) 2016/1887 af 24. oktober 2016 om standardbestemmelser om medlemsstaternes indsendelse af ansøgninger, rapporter og anmodninger om betalinger for plantesundhedsundersøgelsesprogrammerne (meddelt under nummer C(2016) 6704) (EØS-relevant tekst)

26.10.2016   
            
            
               DA
            
            
               Den Europæiske Unions Tidende
            
            
               L 291/15
            
         KOMMISSIONENS GENNEMFØRELSESAFGØRELSE (EU) 2016/1887
   af 24. oktober 2016
   om standardbestemmelser om medlemsstaternes indsendelse af ansøgninger, rapporter og anmodninger om betalinger for plantesundhedsundersøgelsesprogrammerne
   
      
         (meddelt under nummer C(2016) 6704)
      
   
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 652/2014 af 15. maj 2014 om bestemmelser vedrørende forvaltning af udgifter i tilknytning til fødevarekæden, dyresundhed og dyrevelfærd samt til plantesundhed og planteformeringsmateriale, om ændring af Rådets direktiv 98/56/EF, 2000/29/EF og 2008/90/EF, Europa-Parlamentets og Rådets forordning (EF) nr. 178/2002, (EF) nr. 882/2004 og (EF) nr. 396/2005 og Europa-Parlamentets og Rådets direktiv 2009/128/EF og Europa-Parlamentets og Rådets forordning (EF) nr. 1107/2009 og om ophævelse af Rådets afgørelse 66/399/EØF, afgørelse 76/894/EØF og beslutning 2009/470/EF (1), særlig artikel 36, stk. 5, og
   ud fra følgende betragtninger:
   
               (1)
            
            
               Ved forordning (EU) nr. 652/2014 fastsættes der bl.a. bestemmelser vedrørende forvaltning af udgifter i tilknytning til plantesundhed og planteformeringsmateriale og bestemmelser vedrørende forelæggelse af og indhold i de nationale programmer vedrørende forekomst af skadegørere (»undersøgelsesprogrammer«).
            
         
               (2)
            
            
               I henhold til artikel 21, stk. 1, i forordning (EU) nr. 652/2014 skal medlemsstaterne hvert år senest den 31. maj forelægge Kommissionen de undersøgelsesprogrammer, som skal iværksættes i det følgende år, og som de agter at søge om tilskud til.
            
         
               (3)
            
            
               I henhold til artikel 23 i forordning (EU) nr. 652/2014 skal medlemsstaterne hvert år senest den 30. april for hvert godkendt årligt eller flerårligt program forelægge Kommissionen en detaljeret teknisk og økonomisk årsrapport for det foregående år. Det fastsættes ligeledes, at medlemsstaterne hvert år senest den 31. august skal forelægge Kommissionen en foreløbig økonomisk rapport for hvert godkendt nationalt program.
            
         
               (4)
            
            
               I henhold til artikel 24 i forordning (EU) nr. 652/2014 skal medlemsstaterne hvert år senest den 30. april for hvert godkendt program forelægge Kommissionen en betalingsanmodning vedrørende de programmer, som blev gennemført i det foregående år.
            
         
               (5)
            
            
               Efter vedtagelsen af forordning (EU) nr. 652/2014 bør der fastsættes standardbestemmelser om indholdet og medlemsstaternes forelæggelse af nationale overvågningsprogrammer, jf. artikel 21 af samme forordning.
            
         
               (6)
            
            
               Derudover bør der fastsættes standardbestemmelser om indholdet af foreløbige rapporter og endelige rapporter, herunder betalingsanmodninger efter gennemførelse af undersøgelsesprogrammer, jf. artikel 23 og 24 i forordning (EU) nr. 652/2014.
            
         
               (7)
            
            
               De elektroniske standardmodeller for ansøgning, foreløbige rapporter og endelige rapporter, herunder betalingsanmodninger, vil, for at være i tråd med udviklingen i EU-lovgivningen, kunne findes online på Kommissionens websted, og de bør anvendes til undersøgelsesprogrammer, således at man lettere kan foretage fornødne ændringer eller medtage yderligere oplysninger. Kommissionen informerer medlemsstaterne og drøfter alle fornødne ændringer af de elektroniske standardmodeller inden for rammerne af Den Stående Komité for Planter, Dyr, Fødevarer og Foder med dem. De elektroniske standardmodeller er tilgængelige på Kommissionens websted senest den første uge af marts (endelige rapporter og betalingsanmodninger), den første uge i april (ansøgning) og den første uge af juli (foreløbig rapport) i det pågældende år.
            
         
               (8)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE AFGØRELSE:
   Artikel 1
   Denne afgørelse vedrører standardbestemmelser om forelæggelse af ansøgninger om tilskud, rapporter og betalingsanmodninger i forbindelse med årlige og flerårige undersøgelsesprogrammer, der gennemføres af medlemsstaterne, vedrørende forekomst af skadegørere på planter eller planteprodukter (»skadegørere«), der opfylder betingelserne i artikel 19 forordning (EU) nr. 652/2014.
   Artikel 2
   Undersøgelsesprogrammer, som omhandlet i artikel 21, stk. 1, i forordning (EU) nr. 652/2014, skal forelægges online ved anvendelse af den relevante elektroniske standardmodeller, der er angivet i bilag I.
   Artikel 3
   Foreløbige økonomiske rapporter som omhandlet i artikel 23 i forordning (EU) nr. 652/2014 skal forelægges online ved anvendelse af den relevante elektroniske standardmodel, der er angivet i bilag II.
   Artikel 4
   Årlige detaljerede tekniske og økonomiske rapporter, der er omhandlet i artikel 23 i forordning (EU) nr. 652/2014, samt de betalingsanmodninger, der er omhandlet i artikel 24 i samme forordning, skal forelægges online ved anvendelse af de relevante elektroniske standardmodeller, der er angivet i bilag III.
   Artikel 5
   Denne afgørelse finder anvendelse på forelæggelse af de i artikel 2 omhandlede undersøgelsesprogrammer og de rapporter, der er omhandlet i artikel 3 og 4, fra den 1. januar 2017.
   Artikel 6
   Denne afgørelse er rettet til medlemsstaterne.
   
      Udfærdiget i Bruxelles, den 24. oktober 2016.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EUT L 189 af 27.6.2014, s. 1.
   
      BILAG I
      Den særlige model, der skal anvendes ved forelæggelse af ansøgninger om årlige eller flerårige nationale undersøgelsesprogrammer omhandlet i artikel 2, kan tilgås på webstedet for GD SANTE: http://ec.europa.eu/dgs/health_food-safety/funding/cff/plant_health/survey-programmes_en.htm, i sektion 2. Modeller for forelæggelse af undersøgelsesprogrammer, 1. Ansøgningsværktøjet for undersøgelsesprogrammer vedrørende skadegørere.
   
   
      BILAG II
      Den særlige model, der skal anvendes ved forelæggelse af midtvejsrapporter om godkendte undersøgelsesprogrammer omhandlet i artikel 3, kan tilgås på webstedet for GD SANTE: http://ec.europa.eu/dgs/health_food-safety/funding/cff/plant_health/survey-programmes_en.htm, i sektion 3. Modeller til rapportering, 2. Foreløbig økonomisk rapport.
   
   
      BILAG III
      Den særlige model, der skal anvendes ved forelæggelse af de endelige årsrapporter om godkendte undersøgelsesprogrammer omhandlet i artikel 4, kan tilgås på webstedet for GD SANTE: http://ec.europa.eu/dgs/health_food-safety/funding/cff/plant_health/survey-programmes_en.htm, i sektion 3. Modeller til rapportering, 1. Endelig årlig teknisk og økonomisk rapport.